CELEX: 62012TN0354
Language: et
Date: 2012-08-03 00:00:00
Title: Kohtuasi T-354/12: 3. augustil 2012 esitatud hagi — Afepadi jt versus komisjon

29.9.2012   
            
            
               ET
            
            
               Euroopa Liidu Teataja
            
            
               C 295/30
            
         3. augustil 2012 esitatud hagi — Afepadi jt versus komisjon
   (Kohtuasi T-354/12)
   2012/C 295/54
   Kohtumenetluse keel: hispaania
   
      Pooled
   
   
      Hagejad: Asociación Española de Fabricantes de Preparados alimenticios especiales, dietéticos y plantas medicinales (Afepadi) (Barcelona, Hispaania), Elaborados Dietéticos, SA (España), Nova Diet, SA (Burgos, Hispaania), Laboratorios Vendrell, SA (España), Ynsadiet, SA (Madrid, Hispaania) (esindaja: abogada P. Velázquez González)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada määruse (EL) nr 432/2012 põhjendused 11, 14 ja 17, sest need kahjustavad tõsiselt hagejate huve;
            
         
               —
            
            
               tunnistada õiguskindluse huvides, et Parlamendi ja nõukogu määruse (EÜ) nr 1924/2006 artiklis 13 ette nähtud tervisealaste väidete tagasilükkamine peab toimuma õigusakti kujul;
            
         
               —
            
            
               mõista kohtukulud välja Euroopa Ühenduste Komisjonilt.
            
         
      Väited ja peamised argumendid
   
   Komisjon andis 16. mail 2012 määruse (EL) nr 432/2012, millega kehtestatakse nimekiri tervisealastest väidetest, mida on lubatud esitada toidu kohta, välja arvatud haigestumise riski vähendamisele ning laste arengule ja tervisele viitavad väited (1). Selle määrusega rakendatakse Euroopa Parlamendi ja nõukogu 20. detsembri 2006. aasta määrust (EÜ) nr 1924/2006 toidu kohta esitatavate toitumis- ja tervisealaste väidete kohta (2).
   Hagi põhjendamiseks väidab hageja, et rikuti õiguskindluse põhimõtet.
   Hageja väidab sellega seoses, et vaatamata tehtud tööle ei ole komisjon täielikult teostanud talle määruse (EÜ) nr 1924/2006 artikli 13 lõikest 3 tulenevat ülesannet võtta vastu ühenduses lubatud tervisealaste väidete nimekiri, sest kõigi EFSA-le hindamiseks esitatud tervisealaste väidete lubamise kohta ei ole otsust langetatud. Seega ootab esmast või põhjalikumat hindamist suur hulk väiteid, sh väited, mis puudutavad „botaanilisi” aineid, mida hagejad oma toodetavas toidus sageli kasutavad.
   Nii on „botaanilisi” aineid tootvatele või kasutavatele toidukäitlejatele kindlasti teada, millised tervisealased väited rajanevad üldtunnustatud teaduslikel andmetel (222 juba loa saanud tervisealast väidet) ja mida nad võivad oma toodete puhul kasutada, ent neid ei ole samas vormis (määruse kujul) teavitatud sellest, mis saab väidetest, mida ei ole lubatud väidete hulka arvatud; st kas need on hindamisel, vajavad põhjalikumat hindamist, kas need on tagasi lükatud või kas neid kavatsetakse lubada ja millal või mis tähtaja jooksul.
   
      (1)  ELT L 136, lk 1.
   
      (2)  ELT L 404, lk 9.